Koulutusjohtamisen instituutti

kehys

Koulutusjohtamisen instituutti (entinen Rehtori-instituutti) on Jyväskylän yliopiston kasvatustieteiden laitokseen kuuluva organisaatio, joka tarjoaa yliopistollisia koulutusjohtamisen opintoja ja toimii yhteistyöverkostona Jyväskylän yliopiston eri laitosten, instituutin omien tutoreiden ja alumnien, yhteistyöoppilaitosten, kouluviranomaisten sekä kansainvälisten toimijoiden kesken.  

Koulutustarjontaan kuuluvat perus- ja aineopinnot sekä englanninkielinen maisteriohjelma, minkä lisäksi instituutti toteuttaa koulutus- ja kehittämishankkeita sekä räätälöi koulutuksia eri kohderyhmille. Opinnot on tarkoitettu kaikille koulutusjohtamisen alalla työskenteleville ja alalle tähtääville kuten opettajille, tiimijohtajille sekä vara- ja apulaisrehtoreille tai muille konsernien johtajille kuten sivistysjohtajille, kaikkien koulutusmuotojen edustajille ja opetushallinnon asiantuntijoille. Instituutilla on myös Suomen ainoa koulutusjohtamisen professuuri.  

Instituutti on aktiivinen yhteiskunnallinen toimija ja mukana useissa työryhmissä, järjestöissä ja verkostoissa sekä kotimaassa että kansainvälisesti. Yhteistyökumppaneina toimivat etenkin Opetus- ja kulttuuriministeriö, Opetushallitus, Opetus- ja sivistystoimen asiantuntijat OPSIA ry ja Suomen Rehtorit ry. 

 Historia 

pienoiskuva|Koulutusjohtamisen instituutti sijaitsee Jyväskylän yliopistolla kasvatustieteiden laitoksen yhteydessä (Ruusupuisto), Alvar Aallon katu 9.
Aiemmin instituutti oli aiemmin nimeltään Rehtori-instituutti. Instituutin toiminta alkoi vuonna 1996 rehtoreille tarkoitettuna 20 opintoviikon laajuisena koulutusohjelmana. Vuonna 1999 koulutusohjelmasta tuli lainsäädännön muutoksen kautta rehtorin kelpoisuuden antava yliopistollinen oppilaitosjohtamisen ja hallinnon opintokokonaisuus ja yksikkö nimettiin Rehtori-instituutiksi. Vuosien varrella instituutin toiminta laajentui yksittäisistä perusopinnoista aine- ja jatko-opinnoiksi. Kotimaan toiminnan lisäksi koulutus on kansainvälistynyt, ja vuonna 2007 instituutissa alkoi englanninkielinen maisteriohjelma ja pari vuotta myöhemmin kansainvälinen MBA-tyylinen online-ohjelma. Tutkimuksen saralla opetusministeriön antama tutkimustehtävä ja apuraha vuonna 2008 ovat merkinneet instituutin vahvaa mukaantuloa oman tieteenalansa tutkimukseen niin kotimaassa kuin kansainvälisestikin. Osaava-hankkeen myötä instituutista on tullut myös vahva täydennyskouluttaja.

Rehtori-instituutti vakinaistettiin osaksi Jyväskylän yliopiston toimintaa vuonna 2012, ja se on kiinteä osa kasvatustieteiden tiedekuntaa ja kasvatustieteiden laitosta.  Sen koulutuksiin on viime vuosina osallistunut vuosittain yli tuhat ihmistä niin kotimaassa kuin eri puolilta maailmaa. Syksyllä 2014 kasvatustieteiden tiedekunnassa täytetty koulutusjohtamisen professuuri on ainoa laatuaan Suomessa. Koulutuksen ja tutkimuksen lisäksi instituutista on tullut tieteenalansa merkittävä yhteiskunnallinen vaikuttaja niin kotimaassa kuin kansainvälisestikin. 

Rehtori-instituutin nimi muuttui 1. maaliskuuta 2015 Koulutusjohtamisen instituutiksi. Nimenmuutoksen perusteena oli instituutin kehittyminen 19-vuotisen olemassaolonsa aikana yksittäisestä rehtoreille tarkoitetusta koulutusohjelmasta laaja-alaiseksi koulutusjohtamisen tutkimus- ja koulutuskeskukseksi, jonka toiminta koskettaa johtajuuden näkökulmasta koko koulutusalaa.

 Koulutus- ja kehittämishankkeet 

Instituutti tarjoaa räätälöityjä koulutuksia yksiköille, konserneille, seutukunnille ja yhteisöille. Koulutusten sisältö ja rakenne suunnitellaan ja toteutetaan yhdessä asiakkaan kanssa.

 Jatko-opinnot 

Koulutusjohtamisen instituutissa ensimmäinen jatko-opintoryhmä käynnistyi vuonna 2002. Jatko-opiskelijoina toimivilla rehtoreilla on keskeinen rooli instituutissa, sillä useat heistä toimivat perusopintojen tutoreina sekä kouluttajina. 

Syksyllä 2014 kasvatustieteiden tiedekuntaan saatiin uusi koulutusjohtamisen professuuri, joka on ensimmäinen laatuaan Suomessa. Professori vastaa koulutusjohtamiseen liittyvästä tutkimuksesta ja koulutuksesta sekä niiden kehittämisestä. Hänen tehtävänään on edistää verkostoitumista alan muuhun koulukseen ja tutkimukseen.

 Tutkimusprojektit 

Meneillään olevia projekteja on menossa kolme: Onnistu yhdessä: Työhyvinvointia yhteisöllisen johtajuuden keinoin, LED-projekti ja Opetusministeriön rahoittama tutkimushanke.

Onnistu yhdessä -hankkeessa tullaan innovoimaan professori Jäppisen monivuotisiin tutkimuksiin ja ’Onnistu yhdessä! Työyhteisön kehittämisen 10 avainta’ kirjaan (PS-Kustannus 2012) perustuen yli 20 suomalaisen koulutusorganisaation kanssa yhteisöllisen johtajuuden kehittämiskeinojen tuotepaketti. Tuotepaketin sähköinen pilottiversio on valmis elokuussa 2016. Tarkoitus on, että tuotetta voidaan soveltaa myös muissa kuin koulutusorganisaatioissa, kun halutaan yhteisöllisesti kehittää työhyvinvointia ja oppia ja kehittyä yhdessä.

LED-projektissa (2015-2019) tutkitaan sitä, miten yhteisöllisen johtajuuden avulla pystytään ratkaisemaan ns. ’ilkeitä’ ongelmia (wicked problems), jotka juontuvat yhteiskunnan kompleksisista tekijöistä. Tutkimusprojektia johtaa professori Jäppinen. Kansalliseen tutkimusryhmään kuuluvat professori Jäppisen lisäksi KT Leena Halttunen, tutkija Mari Simola ja tohtorikoulutettavia. Kansainväliseen tutkimusryhmään kuuluvat Kanadasta Quebecin yliopistosta johtamisen professorit Andréanne Gelinas-Proulx ja Martine Leclerc, Israelista vanhempi tutkija Dorit Tubin sekä Belgian katolisesta koulutuksesta vastaavasta VSKO-järjestöstä koulutusjohtaja Rik Vanderhauwaert.

Rehtori-instituutti toteutti Opetus- ja kulttuuriministeriölle tutkimushankkeen (2008-2015) kuntien yleissivistävän koulutuksen opetuspalveluiden johtamisen nykytilasta ja muutoksesta Suomessa. Instituutin johtaja Mika Riskun johtamaan hankkeen tutkimusryhmään kuuluvat myös KT Pekka Kanervio ja FT Seppo Pulkkinen ja kansainvälisiä yhteistyökumppaneita.

 Lähteet 

 Souli.fi. 19.1.2012.Rehtori-instituutin Alava: Rehtoreilla tarve lisäoppiin 
 Risku, M., Rehtori instituutti on nyt koulutusjohtamisen instituutti.  Jyväskylän yliopisto 2016.
 Jyväskylän yliopisto. 2016. Koulutusjohtaminen. 

 Viitteet 

Luokka:Jyväskylän yliopisto